KIRJALLINEN KYSYMYS E-2269/97 komissiolle esittäjä(t): Amedeo Amadeo (NI) (2. heinäkuuta 1997)

Aihe: Tekniset standardit ja määräykset

Liittyen komission tietoyhteiskunnan palveluja koskevien määräysten avoimuudesta sisämarkkinoilla antamaan tiedonantoon neuvostolle, Euroopan parlamentille ja talous- ja sosiaalikomitealle, sekä ehdotukseen Euroopan parlamentin ja neuvoston direktiiviksi teknisiä standardeja ja määräyksiä koskevien tietojen toimittamisessa noudatettavasta menettelystä annetun direktiivin 83/189/ETY muuttamisesta kolmannen kerran, jossa edellytetään tiedotusmenettelyä alan teknisistä standardeista ja määräyksistä (KOM(96)0392 lopull. - 96/0220 COD) ((EYVL C 307, 16.10.1996, s. 11. )).

Komission tiedonanto ja ehdotus neuvoston direktiiviksi pyrkivät vakiinnuttamaan tiedotusmenettelyn ja kuulemismenettelyn yhteisön tasolla mahdollisia tulevia standardeja koskevista hankkeista tietoyhteiskunnan palvelujen alalla.

Nämä nyt jo laajan alan kattavat palvelut lisääntyvät jatkuvasti: erityisesti niillä tarkoitetaan sähköisiä sanomalehtiä, opetuspalveluita, matkailupalvelujen etämyyntiä, tavaroiden ja palveluiden sähköistä myyntiä, lainopillista ja lääketieteellistä neuvontaa, interaktiivisia pelejä ja viihdettä, virkistystä jne.

Näiden palveluiden kehitys ei ole nykyisin lainopillisessa tyhjiössä, sillä sisämarkkinoita koskevat säännöt perustamissopimuksen artiklassa 52 (sijoittautumisoikeus) ja 59 (palveluiden vapaa liikkuminen) sekä johdettu oikeus muodostavat jo lainopilliset perusteet, mutta alaa koskevasta monipuolisesta toiminnasta, johon kuuluvat kansallisen tason ja yhteisötason tutkimukset sekä tutkimusryhmien selonteot, ilmenee yleisesti tarve mukauttaa nykyiset olemassa olevia palveluita koskevat kansalliset määräykset uusien tietoyhteiskunnan palveluiden omiin erityispiirteisiin.

Tässä mielessä pyydetään komissiota ottamaan kansalliset ja alueelliset viranomaiset mukaan tietoyhteiskunnan kehittämiseen.

Komission jäsenen Mario Montin komission puolesta antama yhteinen vastaus kirjallisiin kysymyksiin E-2268/97, E-2269/97, E-2270/97 ja E-2271/97 (20. lokakuuta 1997)

Komissio hyväksyi tietoyhteiskunnan palveluja koskevien määräysten avoimuutta käsittelevän direktiiviehdotuksen, jonka liitteenä oli asiaa koskeva tiedonanto, sillä komissio haluaa ottaa käyttöön jäsenvaltioiden välisen järjestelmän, joka koskee tuleviin tietoyhteiskunnan palveluja koskeviin kansallisiin lainsäädäntöihin liittyvää tietojen vaihtoa ja hallinnollista yhteistyötä.

Tästä syystä komissio ehdottaa nykyisen, teknisiä standardeja ja määräyksiä koskevien tietojen toimittamisessa noudatettavasta menettelystä annetun direktiivin 83/189/ETY soveltamisalan laajentamisesta.

Koska mainittu ehdotus käsittelee ainoastaan menettelyä, se ei vaikuta millään tavoin kansallisiin toimivaltuuksiin eikä sillä pyritä ottamaan käyttöön edellä mainittuja palveluja koskevaa uutta lainsäädäntöä. Sen tehtävänä tai tavoitteena ei näin ollen ole käsitellä tai määritellä perinpohjin kysymyksiä, jotka liittyvät näiden palvelujen helpompaa saatavuutta tai käyttöä koskevien ohjelmien kehittämiseen tai tiedotuskeskusten perustamiseen asiaankuuluville taloudellisille toimijoille tai yksityishenkilöille. Tällaisia aiheita voidaan tarvittaessa käsitellä erityistutkimusten yhteydessä.

Kuten kysymyksen esittäjä korostaa, tämän ehdotuksen erityistavoitteena on pikemminkin vahvistaa menettelysäännöt, joiden avulla kansallisille (keskus- tai alueellisille) viranomaisille voidaan toimittaa hyvissä ajoin tietoja ja ottaa heidät mukaan tulevien tietoyhteiskunnan palveluja koskevien lainsäädäntöaloitteiden luonnosteluun.

Komissio osallistuu myös tulevien tietoyhteiskunnan palveluja käsittelevien kansallisten hankkeiden analysointiin, sillä, kuten kysymyksen esittäjä huomauttaa, nämä hankkeet kattavat hyvin erilaisia toimia, joita voivat olla esimerkiksi etäopetus, sähköinen julkaisutoiminta, online-matkailu, sähköinen kaupankäynti, ammatilliset etäpalvelut sekä interaktiiviset pelit ja ajanvietetoiminnot.

Olisi lisäksi korostettava, että komissio toimittaa direktiivin 11 artiklan mukaisesti joka toinen vuosi parlamentille ja talous- ja sosiaalikomitealle direktiivin täytäntöönpanoa koskevan kertomuksen, ja tietoyhteiskunnan palveluja koskeviin direktiivin mukaisiin ilmoituksiin liittyvät tilastot julkaistaan vuosittain Euroopan yhteisöjen virallisessa lehdessä (tavaroita koskeviin teknisiin standardeihin ja määräyksiin liittyvien ilmoitusten lisäksi).

Parlamentin ja neuvoston hyväksyttyä tämän uuden, direktiiviä 83/189/ETY (kolmatta kertaa) muuttavan ehdotuksen, komissio voi aloittaa tulevan direktiivin koko tekstin kodifioinnin sen ehdotuksen mukaisesti, jonka se on jo esittänyt nykyisen direktiivin kodifioinnista ((KOM(96) 642 lopullinen - EYVL C 78 12.3.1997. )) kahden aiemman muutosdirektiivin vuoksi.